Aansoek teen Covid-entstowwe binnekort aangehoorDie Moderna-entstof. (Foto: Justin Sullivan / AFP) Die Pretoriase hooggeregshof sal na verwagting Dinsdag ŉ dringende aansoek aanhoor om die president, die departement van gesondheid en die Suid-Afrikaanse Reguleringsowerheid vir Gesondheidsprodukte (Sahpra) te dwing om onder meer die goedkeuring, bevordering, verspreiding en toediening van Covid-19-entstowwe te staak en alle inentingspunte te sluit. Project Vaeca (Vaccine Adverse Effects Class Action) het die dringende hofaansoek ingedien en voer aan diegene wat die entstof ontvang het, doen ernstige gesondheidsprobleme op. Die organisasie sê die dringendheid van die saak word verhoog weens die regering se “roekelose besluit om kinders tussen vyf en 11 jaar oud met eksperimentele en onnodige” Covid-19-entstof in te ent. Die organisasie sê hy het ook te wete gekom dat ŉ onbekende getal babas en kinders jonger as vyf onregmatig en sonder ingeligte toestemming teen Covid-19 ingeënt word en ongekende gesondheidsgevolge ly. Die organisasie sê ook die verpleegvakbond Denosa het in 2021 aangemeld dat hy klagtes van sy lede ontvang het dat hulle aangeraai word om stil te bly indien hulle negatiewe gevolge weens die Covid-19-entstof ondervind. Daar word algemeen aanvaar dat negatiewe gevolge van entstowwe en ander medisyne beduidend onderaangemeld word vir redes wat insluit siekte, ŉ gebrek aan bewusmaking en wantroue in die regering, sê die organisasie. In Suid-Afrika, waar miljoene mense in armoede leef en nie die vermoë het om negatiewe gevolge aan te meld nie, kan die onderaanmelding van negatiewe gevolge selfs hoër wees as in meer ontwikkelde wêrelddele. Dit lei tot pyn en lyding, ŉ verlies aan inkomste, sterftes en ŉ daling in sosio-ekonomiese toestande, voer die organisasie aan. “Niks hiervan is nodig nie, was dit nie vir ŉ botsing van belange, korrupsie en sensorskap nie.” In die eerste gedeelte van die aansoek vra die applikante, Covid Care Alliance, Transformative Health Justice en Free the Children – Save the Nation, onder meer dat die toediening van die entstof gestaak word en dat die goedkeuring, verkryging, aanmoediging, administrasie en finansiering van die koronavirusentstof in alle gesondheidsfasiliteite opgeskort word. Hulle vra ook dat geen verdere entstof teen Covid-19 aangekoop word nie en dat ŉ openbare aankondiging gedoen word om die proses uit te stippel oor hoe om negatiewe gevolge weens die entstof aan te meld. Die applikante vra ook vir verslae, publikasies of waarskuwings van die vervaardigers van enige van die Covid-19-entstowwe rakende enige werklike of moontlike newe-effekte, asook alle ooreenkomste wat met die vervaardigers van die entstowwe aangegaan is. Hulle vra ook dat nadoodse ondersoeke gedoen word in alle gevalle waar die oorsaak van dood vermoedelik met Covid-19 verband hou en waar die oorledene voor sy dood ŉ Covid-19-inenting ontvang het. In hul aansoek vra die applikante voorts dat ŉ kommissie van ondersoek oor die status van die vergoedingskema vir entstofbeserings op die been gebring word en dat die finansiële situasie van die fonds en die betalings wat gedoen word aan diegene wat daarvoor kwalifiseer, bepaal kan word.